**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL V. URBONIENĖS SKYRIMO Į KlAIPĖDOS DARŽELIO „GINTARĖLIS“ DIREKTORIAUS PAREIGAS“**

**PROJEKTO**

**1. Sprendimo projekto esmė, tikslai ir uždaviniai.**

2015 m. rugsėjo 15 d. buvo paskelbtas konkursas Klaipėdos darželio „Gintarėlis“ direktoriaus vietai užimti.

Šiuo sprendimo projektu prašome skirti konkurso nugalėtoją Violetą Urbonienę į Klaipėdos darželio „Gintarėlis“ direktoriaus pareigas.

**2. Projekto rengimo priežastys ir kuo remiantis parengtas sprendimo projektas.**

Sprendimo projektas parengtas gavus konkurso nugalėtojos Violetos Urbonienės prašymą paskirti nuo 2015 m. gruodžio 1 d. į Klaipėdos darželio „Gintarėlis“ direktoriaus pareigas, laimėjus konkursą.

LR Vietos savivaldos įstatymo 16 straipsnio 2 dalies 21 punkte nurodyta, kad išimtinė savivaldybės tarybos kompetencija yra *savivaldybės mokymo ir auklėjimo (toliau – švietimo) įstaigų vadovų skyrimas į pareigas ir atleidimas iš jų teisės aktų nustatyta tvarka.*

Švietimo įstaigų vadovai skiriami į pareigas atviro konkurso būdu, savivaldybės tarybos sprendimu. Konkursas organizuojamas vadovaujantis Konkurso valstybinių ir savivaldybių švietimo įstaigų (išskyrus aukštąsias mokyklas) vadovų pareigoms eiti tvarkos aprašu, patvirtintu Lietuvos Respublikos Švietimo ir mokslo ministro 2011 m. liepos 1 d. įsakymu Nr. V-1193 (toliau – Tvarkos aprašas).

Konkurso metu komisija atrenka pretendentą, geriausiai pasirengusį eiti konkrečios švietimo įstaigos vadovo pareigas, pagal Tvarkos apraše pateiktas Vertinimo pastabų lenteles įvertina pretendentus. Pretendentų konkursinį balą sudaro Pretendento kompetencijų vertinimo ataskaitos ir konkurso metu surinktų balų suma.

Konkursas į Klaipėdos darželio „Gintarėlis“ direktoriaus pareigas įvyko 2015 m. lapkričio 11 d. Konkurse dalyvavo viena pretendentė Violeta Urbonienė, kuri iš galimos maksimalios (5 balų) komisijos narių skiriamos konkursinio balo dalies surinko 4,2 balo, pretendento kompetencijų vertinimo ataskaitos balas – 3. Iš viso V. Urbonienė surinko 7,2 balus.

**3. Kokių rezultatų laukiama.**

Bus paskirtas Klaipėdos darželio „Gintarėlis“vadovas.

**4. Sprendimo projekto rengimo metu gauti specialistų vertinimai.**

Nėra.

**5. Išlaidų sąmatos, skaičiavimai, reikalingi pagrindimai ir paaiškinimai.**

Vadovaujantis LR Vietos savivaldos įstatymo 20 straipsniu 2 dalies 16 punktu mero kompetencijai yra priskirta įgyvendinti funkcijas, susijusias su įstaigų vadovų darbo santykiais, todėl savivaldybės mero potvarkiu Klaipėdos darželio „Gintarėlis“ vadovei bus nustatytas tarnybinio atlyginimo koeficientas.

Švietimo įstaigos vadovo darbo užmokestis yra nustatomas vadovaujantis Lietuvos Respublikos Vyriausybės 1993 m. liepos 8 d. nutarimu Nr. 511 „Dėl biudžetinių įstaigų ir organizacijų darbuotojų darbo apmokėjimo tvarkos tobulinimo“ ir Lietuvos Respublikos švietimo ir mokslo ministro 2013 m. gruodžio 19 d. įsakymu Nr. V-1254 „Dėl švietimo įstaigų darbuotojų ir kitų įstaigų pedagoginių darbuotojų darbo apmokėjimo tvarkos aprašo patvirtinimo“ patvirtintu švietimo įstaigų darbuotojų ir kitų įstaigų pedagoginių darbuotojų darbo apmokėjimo tvarkos aprašu (toliau – Aprašas).

Ikimokyklinio ugdymo įstaigos vadovo tarnybinio atlyginimo koeficiento dydis priklauso nuo ikimokyklinių ir priešmokyklinių grupių skaičiaus, pedagoginio darbo stažo ir vadybinės kvalifikacinės kategorijos. pedagoginio darbo stažo ir vadybinės kvalifikacinės kategorijos. Tarnybinio atlyginimo koeficiento ribos vadovaujantis Aprašu yra nuo 25,35–32 bazinės mėnesinės algos dydžiais. Klaipėdos darželyje „Gintarėlis“ yra 6 grupės. V. Urbonienė turi daugiau kaip 15 metų pedagoginio darbo stažą, II-ąją vadybinę kvalifikacinę kategoriją.

**6. Lėšų poreikis sprendimo įgyvendinimui.**

Mero potvarkiu patvirtinus vidutinį tarnybinio atlyginimo koeficientą 28,68 BMA dydžiais, metinis įstaigos vadovo darbo užmokesčio fondas būtų 12217,68 Eur (su socialinio draudimo įmokomis – 16002,72 Eur).

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – įstaiga turės vadovą.

PRIDEDAMA:

1. V. Urbonienės prašymo priimti į darbą kopija (1 lapas);
2. Lietuvos Respublikos specialiųjų tyrimų tarnybos 2015 m. lapkričio 17 d. rašto Nr. 4-01-8171 kopija (1 lapas).
3. Pretendentų į Klaipėdos darželio „Gintarėlis“ direktoriaus pareigas konkurso 2015 m. lapkričio 11 d. protokolo Nr. ADM-667 kopija (2 lapai).
4. Klaipėdos miesto savivaldybės mero 2015 m. spalio 28 d. potvarkio Nr. M-52 „Dėl Klaipėdos darželio „Gintarėlis“ direktoriaus pareigoms eiti atrankos komisijos sudarymo“ kopija (1 lapas).
5. Teisės aktų išrašas, 1 lapas.

Personalo skyriaus vedėja Jolita Grigaitienė